विनम्रता एक विलक्षण मानवीय मूल्य है, जो मनुष्य को देवदूत बनाने की अद्भुत क्षमता रखती है। महान व्यक्ति अनिवार्यतः विनम्र होता है। ऐसा सम्भव ही नहीं है कि कोई व्यक्ति विनम्र भी हो और गुणविहीन भी। विनम्रता एक ऐसा चमत्कारिक गुण है, जो व्यक्ति की कुरूपता को ढक देता है। महान चिन्तक और ‘मेघदूत’ तथा ‘शाकुन्तलम्’ जैसे कालजयी ग्रंथों के रचयिता संत कालिदास रूपवान नहीं थे, लेकिन अपनी अद्भुत विद्वत्ता और विनम्रता के गुण के कारण उन्होंने राजा विक्रमादित्य का दिल जीत लिया और वे सम्राट के सबसे अधिक प्रिय और विश्वस्त सभासद् होने का गौरव प्राप्त करने में सफल हुए थे।